CELEX: 32016D1942
Language: lt
Date: 1478217600000
Title: 2016 m. lapkričio 4 d. Komisijos įgyvendinimo sprendimas (ES) 2016/1942 dėl Europos investicinių projektų portalo specifikacijų, kuriuo panaikinamas Įgyvendinimo sprendimas (ES) 2015/1214

5.11.2016   
            
            
               LT
            
            
               Europos Sąjungos oficialusis leidinys
            
            
               L 299/86
            
         KOMISIJOS ĮGYVENDINIMO SPRENDIMAS (ES) 2016/1942
   2016 m. lapkričio 4 d.
   dėl Europos investicinių projektų portalo specifikacijų, kuriuo panaikinamas Įgyvendinimo sprendimas (ES) 2015/1214
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2015 m. birželio 25 d. Europos Parlamento ir Tarybos reglamentą (ES) 2015/1017 dėl Europos strateginių investicijų fondo, Europos investavimo konsultacijų centro ir Europos investicinių projektų portalo, kuriuo iš dalies keičiamos reglamentų (ES) Nr. 1291/2013 ir (ES) Nr. 1316/2013 nuostatos dėl Europos strateginių investicijų fondo (1), ypač į jo 15 straipsnio 1 dalį,
   kadangi:
   
               (1)
            
            
               Reglamentu (ES) 2015/1017 Komisijai, padedant Europos investicijų bankui (EIB), pavesta užduotis sukurti Europos investicinių projektų portalą (EIPP). EIPP yra viešai prieinamas investicinių projektų interneto portalas, veikiantis kaip platforma, kurios paskirtis – siūlyti projektus potencialiems investuotojams visame pasaulyje;
            
         
               (2)
            
            
               EIPP buvo sukurtas Komisijos įgyvendinimo sprendimu (ES) 2015/1214 (2) ir pradėjo veikti 2016 m. birželio mėn.;
            
         
               (3)
            
            
               patirtis, įgyta administruojant EIPP, rodo, kad reikia atlikti tam tikrus pakeitimus, ypač susijusius su priėmimo kriterijais ir tvarkymo mokesčiu, kad būtų užtikrintas didesnis į EIPP įtrauktinų projektų atrankos lankstumas ir patikslinta atleidimo nuo mokesčio taikymo sritis;
            
         
               (4)
            
            
               tokiomis aplinkybėmis, siekiant tinkamai įgyvendinti Reglamento (ES) 2015/1017 15 straipsnio 4 dalį ir pritraukti daugiau aukštos kokybės projektų, konkrečiai susijusių su investicijų prioritetais, nuo paraiškos tvarkymo mokesčio mokėjimo tikslinga atleisti ne tik viešuosius projektų rengėjus, bet ir tuos privačius projektų rengėjus, kurių projektą remia valstybės narės valdžios institucija, įgyvendinanti viešųjų investicijų prioritetus;
            
         
               (5)
            
            
               siekiant aiškumo, atsižvelgiant į pakeitimų apimtį ir siekiant supaprastinti EIPP įgyvendinimą, Įgyvendinimo sprendimas (ES) 2015/1214 turėtų būti panaikintas ir pakeistas šiuo sprendimu,
            
         PRIĖMĖ ŠĮ SPRENDIMĄ:
   1 straipsnis
   Priimamos priede išdėstytos Europos investicinių projektų portalo (EIPP) techninės specifikacijos.
   2 straipsnis
   Projektai įtraukiami į EIPP, jei jie atitinka šiuos priėmimo kriterijus:
   
               a)
            
            
               projekto (arba programos, kurią sudaro mažesni projektai) minimali bendra projekto suma yra 5 000 000 EUR;
            
         
               b)
            
            
               projektas įgyvendinamas Reglamento (ES) 2015/1017 8 straipsnyje nurodytoje geografinėje srityje ir remia vieną ar daugiau to reglamento 9 straipsnio 2 dalyje išvardytų tikslų;
            
         
               c)
            
            
               projekto rengėjas yra valstybėje narėje įsisteigęs juridinis asmuo, kuriam nėra iškelta nemokumo byla;
            
         
               d)
            
            
               projektas turi atitikti Sąjungos teisę ir atitinkamos valstybės narės teisę ir dėl jo valstybei narei arba Komisijai nekyla teisinė rizika, rizika reputacijai arba nacionaliniam saugumui;
            
         
               e)
            
            
               projektas buvo pradėtas įgyvendinti arba tikimasi, kad bus pradėtas įgyvendinti, per trejus metus nuo projekto paraiškos pateikimo EIPP dienos;
            
         
               f)
            
            
               projekto paraiškoje projektas yra aiškiai nurodytas kaip investicinis projektas, paraiškoje pateikta informacija yra tiksli ir yra nurodyta finansavimo, reikalingo projektui vykdyti, suma.
            
         3 straipsnis
   Privatūs projektų rengėjai už kiekvieną projektą moka iki 250 EUR dydžio paraiškos tvarkymo mokestį.
   Valstybės, regiono arba vietos valdžios institucijos, įstaigos, kurių veiklą reglamentuoja viešoji teisė, kaip apibrėžta Europos Parlamento ir Tarybos direktyvos 2014/24/ES (3) 2 straipsnio 1 dalies 4 punkte, tokių valdžios institucijų arba įstaigų asociacijos ir tokių valdžios institucijų arba įstaigų kontroliuojami subjektai (viešieji projektų rengėjai) yra atleisti nuo paraiškos tvarkymo mokesčio mokėjimo.
   Privatūs projektų rengėjai taip pat yra atleidžiami nuo paraiškos tvarkymo mokesčio mokėjimo tuo atveju, kai projektus remia valstybės narės valdžios institucija, įgyvendinanti viešųjų investicijų prioritetus.
   Leidimus suteikiantis pareigūnas išimtiniais ir pagrįstais atvejais gali nuspręsti, kad privatus projektų rengėjas taip pat yra atleidžiamas nuo paraiškos tvarkymo mokesčio mokėjimo.
   Iš paraiškos tvarkymo mokesčio gautos įplaukos naudojamos papildomiems asignavimams teikti pagal Europos Parlamento ir Tarybos reglamento (ES, Euratomas) Nr. 966/2012 (4) 21 straipsnio 4 dalį ir Reglamento (ES) 2015/1017 15 straipsnio 4 dalį.
   4 straipsnis
   Įgyvendinimo sprendimas (ES) 2015/1214 panaikinamas.
   5 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2016 m. lapkričio 4 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 169, 2015 7 1, p. 1.
   
      (2)  2015 m. liepos 22 d. Komisijos įgyvendinimo sprendimas (ES) 2015/1214 dėl Europos investicinių projektų portalo sukūrimo ir jo techninių specifikacijų nustatymo (OL L 196, 2015 7 24, p. 23).
   
      (3)  2014 m. vasario 26 d. Europos Parlamento ir Tarybos direktyva 2014/24/ES dėl viešųjų pirkimų, kuria panaikinama Direktyva 2004/18/EB (OL L 94, 2014 3 28, p. 65).
   
      (4)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).
   
      PRIEDAS
      
         EUROPOS INVESTICINIŲ PROJEKTŲ PORTALO (EIPP) TECHNINĖS SPECIFIKACIJOS
      
      1.   BENDRAS APRAŠYMAS
      Pagal Reglamento (ES) 2015/1017 15 straipsnį sukurtas EIPP yra viešai prieinamas investicinių projektų interneto portalas, veikiantis kaip platforma, kurios paskirtis – siūlyti projektus potencialiems investuotojams visame pasaulyje. EIPP pagrindinis tikslas – skatinti ir spartinti investicinių projektų rengimą ir įgyvendinimą Sąjungoje ir taip prisidėti prie užimtumo didinimo ir ekonomikos augimo. Projekto paskelbimas EIPP nereiškia, kad jį patvirtino Komisija arba EIB, ir nėra Sąjungos arba EIB finansinės paramos gavimo sąlyga.
      EIPP pagrindinės dalys yra:
      
                  a)
               
               
                  viešai prieinama interneto svetainė, kurioje yra projektų aprašų (t. y. susistemintos informacijos apie atskirus EIPP projektus santraukų) duomenų bazė;
               
            
                  b)
               
               
                  interaktyvūs projektų sąrašai ir žemėlapis;
               
            
                  c)
               
               
                  investuotojams ir projektų rengėjams skirti skyriai.
               
            Į EIPP taip pat bus įtrauktas neviešas projektų tvarkymo modulis.
      Projektai EIPP yra suskirstyti į sektorius pagal Reglamento (ES) 2015/1017 9 straipsnio 2 dalyje nurodytus tikslus ir kategorijas.
      2.   EIPP ADMINISTRAVIMAS IR SANTYKIAI SU PROJEKTŲ RENGĖJAIS, INTERNETO SVETAINĖS NAUDOTOJAIS IR PANAŠIŲ PASLAUGŲ TEIKĖJAIS
      EIPP administruoja Komisija. Jį administruoti gali padėti valstybės narės. EIPP turinį kuria projektų rengėjai, t. y. privatūs ir viešieji juridiniai asmenys.
      Projektų rengėjai ir kiti registruoti svetainės naudotojai gali dalyvauti EIPP sutikę su EIPP nuostatomis ir sąlygomis, kuriomis siekiama užtikrinti iš projektų rengėjų gautos paskelbtos informacijos kokybę ir kartu aiškiai nustatoma, kad Komisija negarantuoja paskelbtos informacijos tikslumo ir negali būti laikoma atsakinga už bet kokias pretenzijas, susijusias su projekto paskelbimu.
      Atsakomybės ribojimo pareiškime svetainės naudotojai turėtų būti įspėti, kad Komisija negali garantuoti paskelbtos informacijos tikslumo ir kad potencialūs investuotojai patys turi atlikti įprastą išsamų patikrinimą, be kita ko, finansinių aspektų ir bet kokių kitų aspektų, kurie yra svarbūs jiems priimant sprendimą dėl investavimo į projektą. Komisija gali nuspręsti pašalinti projektą iš EIPP praėjus trejiems metams nuo jo pradinio paskelbimo.
      Siekdamas skatinti arba palengvinti investicinę veiklą, EIPP gali nacionaliniu arba tarptautiniu lygmenimis bendradarbiauti su kitais panašių paslaugų teikėjais.
      3.   PROJEKTŲ ATRANKA
      Projektus atrenka Komisijos tarnybos remdamosi šio sprendimo 2 straipsnyje nustatytais priėmimo kriterijais. Komisija, atlikdama projektų atranką ir vertindama, ar įtraukti projektą į EIPP, ar ne, turi didelę veiksmų laisvę. Suderinamumo su atitinkamos valstybės narės įstatymais patikrinimas ir galimos rizikos šiai valstybei narei patikrinimas atliekami remiantis valstybės narės pateikta informacija, jei ši buvo pateikta. Kai kuriuos techninius projektų atrankos ir tvirtinimo aspektus, pavyzdžiui, projektų rengėjų tapatybės patikrinimą, galima perduoti vykdyti rangos pagrindu trečiosioms šalims.
      Valstybės narės bus raginamos paskirti vieną ar daugiau kontaktinių punktų ir apibrėžti, kaip jos prisidės prie atrankos. EIB vaidmuo propaguojant EIPP prireikus bus nustatytas susitarime dėl paslaugų lygio.
      4.   TVARKYMO MOKESTIS
      Kad būtų galima prašyti atleisti nuo paraiškos tvarkymo mokesčio mokėjimo pagal šio sprendimo 3 straipsnio antrą arba trečią pastraipą, kartu su projekto paraiška reikia pateikti projektų rengėjo savideklaraciją apie viešojo projektų rengėjo statusą paraiškos pateikimo metu arba raštišką patvirtinimą, kad projektas gavo paramą iš atitinkamos valdžios institucijos. Tam bus galima naudoti standartines formas, esančias EIPP.
      Atvejai, kuriais laikoma pateisinama atleisti nuo paraiškos tvarkymo mokesčio mokėjimo pagal šio sprendimo 3 straipsnio ketvirtą pastraipą, apima projektus, kurie gauna paramą pagal Sąjungos programą, arba projektus, inter alia, įtrauktus į bendro intereso projektų sąrašą, nurodytą Europos Parlamento ir Tarybos reglamente (ES) Nr. 347/2013 (1), arba projektus, kurie atitinka transeuropinio transporto tinklo plėtros gaires, nurodytas Europos Parlamento ir Tarybos reglamente (ES) Nr. 1315/2013 (2), kaip patvirtina atitinkamos Komisijos tarnybos.
      
         (1)  2013 m. balandžio 17 d. Europos Parlamento ir Tarybos reglamentas (ES) Nr. 347/2013 dėl transeuropinės energetikos infrastruktūros gairių, kuriuo panaikinamas Sprendimas Nr. 1364/2006/EB ir kuriuo iš dalies keičiami reglamentai (EB) Nr. 713/2009, (EB) Nr. 714/2009 ir (EB) Nr. 715/2009 (OL L 115, 2013 4 25, p. 39).
      
         (2)  2013 m. gruodžio 11 d. Europos Parlamento ir Tarybos reglamentas (ES) Nr. 1315/2013 dėl Sąjungos transeuropinio transporto tinklo plėtros gairių, panaikinantis Sprendimą Nr. 661/2010/ES (OL L 348, 2013 12 20, p. 1).